google/wiki40b huggingface dataset:
Asmens sargybinis (serialas)

Aprašymas

Kartais atsitiktinumas pakeičia žmonių likimus. Mažytė meilės kibirkštis uždega karštą aistros laužą, o du žmonės iš visiškai skirtingų pasaulių suranda vienas kitą. Paz – nuostabi, inteligentiška, turtinga moteris, žinanti sėkmės kainą, tačiau seniai palaidojusi svajones apie tikrąją meilę. Ji nepuoselėja šiltų jausmų sutuoktiniui Aleksandrui, kuris neslepia, kad jaunos meilužės Karolinos draugija jam mielesnė nei žmonos. Net ir tuomet, kai šeimos rančoje pasirodo Chuanas Manuelis, Paz širdis nesuvirpa – moteris išmoko slėpti slapčiausius troškimus ir nepuoselėja vilčių apie asmeninę laimę atsidavusio vyro glėbyje. Tačiau kortos jau žada didelius pasikeitimus. Kai naktį Paz užpuola grupė ginkluotų plėšikų, jai gyvybę išgelbėja Chuanas Manuelis. Moteris nedvejodama pasiūlo vyriškiui tapti jos asmens sargybiniu. Netrukus ji pastebės, kad šis vyras ne tik saugo jos gyvybę, bet

ir supranta ją geriau nei bet kas kitas. Neturtingas, tačiau kilnus ir atsidavęs, nestokojantis drąsos ir nebijantis netikėto jausmų potvynio naujasis Paz širdies draugas visiškai pakeičia moters gyvenimą. Troškimo būti drauge jau nebegali numaldyti aplinkinių reakcija, melo ir išdavystės pinklės, audringa Paz šeimos reakcija. Ši jokių tabu nepripažįstanti meilė stoja į negailestingą mūšį prieš visą negailestingą ir klastos kupiną pasaulį.
Jonas Geštautas

Jonas Geštautas (1866 m. balandžio 5 d. Kaunas – 1943 m. gegužės 6 d. ten pat) – Rusijos imperijos ir Lietuvos karinis veikėjas, atsargos generolas.

Biografija

1883 m. Sankt Peterburge baigė Petro I-ojo 2-ąjį kadetų korpusą, 1885 m. baigė Pavelo karo mokyklą, 1903 m. baigė Sankt Peterburgo Archeologijos institutą.
Nuo 1883 m. tarnavo Rusijos imperijos kariuomenėje. 1885–1910 m. leibgvardijos Pavelo pulko karininkas. Nuo 1911 m. 11-ojo šaulių pulko vadas. Pirmojo pasaulinio karo dalyvis, dalyvavo kovojant su Austrijos-Vengrijos kariuomene. 1914 m. generolas majoras. Mūšyje kontūzytas. 1915–1917 m. šaulių brigados, divizijos, korpuso vadas. 1917 m. birželio mėn. dėl ligos paleistas į atsargą.
1918 m. pabaigoje grįžo į Lietuvą. 1919 m. Lietuvos kariuomenės generolas. 1919 m. sausio mėn. – 1920 m. rugsėjo mėn. mokytojavo komercijos mokykloje Kaune, nuo 1920 m. spalio mėn. Kauno mokytojų draugijos rusų gimnazijos mokytojas, 1921–1935 m. vicedirektorius. 1935 m. vienas iš draugijos „Mokslas -Šviesa“ steigėjų.
Dantis už dantį?

Dantis už dantį? – bulvarinio pobūdžio laikraštis, ėjęs nuo 1991 m. balandžio mėn. iki 1999 m. Vilniuje.

Istorija

Leido UAB „Faris“ 2 kartus per mėnesį. Tiražas 1991 m. – 100 000 egz., 1993 m. – 38 000 egz., 1997 m. – 10 500 egz. 1991 m. leido priedą „99%“, kuris paskui tapo savarankišku leidiniu.
Rašė apie kriminogeninę situaciją Lietuvoje, kovą su nusikalstamumu.
Vyr. redaktorius Linas Jučas, redaktoriai E. Varanavičius, V. Masalskis, A. Viliūtė, A. Mockevičiūtė.
Pajūralio Šv. Joakimo bažnyčia

Istorija

Liudvikas Pilsudskis Pajūralyje 1750 m. pastatė bažnyčią (XIX a. pabaigos bažnytiniuose kalendoriuose, supainiojus su Tauragės Pajūriu, neteisingai nurodyta 1569 m., vėliau, dėl korektūros klaidos – 1509 m.). Iš pradžių nuolatinio kunigo neturėjo. Po 1834 m. bažnyčia gerokai remontuota, pastatyta klebonija, įsigyti vargonai. Už 1863 m. sukilimo rėmimą filialistas Petras Mačinskas ištremtas į Sibirą (mirė 1893 m.). 1889, 1890 m. Rusijos valdžia neleido remontuoti bažnyčios.
1893 m. ji sudegė. Valdžia neleido statyti laikinos. Kunigas Kazimieras Žagrakalys laikiną bažnyčią įrengė klebonijoje. Už altoriaus (be leidimo) įrengimą K. Žagrakalys nubaustas 250 rb (caro manifestu bausmė dovanota). Prašyta leidimo statyti naują medinę bažnyčią (archit. Piotro Serbinovičiaus projektas). Kauno gubernatorius nusprendė, kad Pajūralyje bažnyčia nereikalinga.
1903 m. suprojektuota mūrinė. Pajūralio savininkui Vladislovui Pliateriui 1905 m. pavyko gauti leidimą statyti bažnyčią savo lėšomis. Pastatyta 1906–1908 m. 1928 m. įkurta parapija. 1942 m. gelžbetonio tvora apjuostas šventorius. 2014 m. perdažytas bažnyčios vidus, sudėtos medinės grindys

Architektūra

Bažnyčia turi neogotikos ir neoklasicizmo bruožų, stačiakampio plano, vienabokštė. Įrengti 4 altoriai. Šventorius aptvertas. Kapinėse palaidotas Pajūralio klebonas Julius Budrikis (1912–1984 m.), 1956–1959 m. ištremtas ir savanoriškai pasilikęs tremtyje.
Abonementinis radijo taškas

Abonementinis radijo taškas (taip pat: radijo taškas, taškas, laidinis radijas, radijo reproduktorius, abonementinis garsiakalbis) – įrenginys, leidžiantis abonentui priimti radijo programas, transliuojamas laidais, o ne eteriu.
Abonementiniai radijo taškai buvo statomi valstybinėse įmonėse, įstaigose ir butuose. Už butuose pastatytus radijo taškus reikėjo mokėti abonementinį mokestį, atsisakyti tokios radijo buvo negalima, nors jo klausytis buvo nebūtina. Valstybinėse įstaigose bei gamyklose bet kokiu metu buvo galima nutraukti transliaciją ir pranešti kokį nors vietinės reikšmės nurodymą, pavyzdžiui, kvietimą kokiam asmeniui nueiti pas direktorių. Taip pat buvo pasiruošta bet kokiu metu per juos paskelbti apie karinį ar civilinį pavojų.
Vieni tokie radijo įrenginiai turėjo tik vieną kištuką, kurį įkišus į radijo lizdą buvo galima klausytis radijo laidų, kiti turėjo dar vieną kištuką, kurį įkišus į elektros lizdą buvo galima sustiprinti garsą. Abu kištukai atrodė vienodi, todėl žmonės dažnai sumaišę elektros lizdą su radijo lizdu sudegindavo įrenginį.
Peliksas Lesauskas

Biografija

Baigė Tverų pradžios mokyklą. Mokėsi savarankiškai, vėliau ūkininkavo tėvų ūkyje Drobūkščiuose, Kvėdarnos valsčius, Tauragės apskritis. Įsijungė į vietos bendruomenės visuomeninę, kultūrinę veiklą. Pirmojo pasaulinio karo metais tarnavo Rusijos imperijos kariuomenėje. Dirbo sanitaru.
1919 m. Kvėdarnos valsčiaus miškų komisijos narys, 1919-1920 m. sandūroje valsčiaus viršaitis, vėliau jo pavaduotojas.
1920 m. gegužės 15 d. – 1921 m. lapkričio 22 d. Steigiamojo Seimo atstovas, išrinktas III (Kėdainių) rinkimų apygardoje. Priklausė Lietuvos ūkininkų sąjungos frakcijai, įėjusiai į Lietuvos krikščionių demokratų partijos bloką. Iš Seimo pasitraukęs grįžo į savo ūkį. 
Bendradarbiavo žurnale „Kardas“. 1944 m. jo ūkyje slapstėsi Petras Klimas.
10 000 metų prieš Kristų

Siužetas

Jaunas medžiotojas D'Lehas gyvena mažoje mamutų medžiotojų Jagalų gentyje kalnuose. Ramų gyvenimą sudrumsčia kur kas stipresnių priešų antpuolis, per kurį pagrobiami keletas genties gyventojų, kartu ir D'Leho mylimoji, mėlynakė gražuolė, Evolet. D' Lehas su savo kariais išsiruošia į žygį, pasiryžęs įveikti visus sunkumus ir išvaduoti savo merginą, o drauge ir kitus aukštesnės civilizacijos vergovėje laikomus žmones…

Filmavimas

Pradžioje filmui „10 000 metų prieš Kristų“ scenarijų parašė režisierius Rolandas Emerichas ir kompozitorius Haraldas Klozeris (angl. Harald Kloser). Kai Columbia Pictures scenarijui pritarė, scenaristas Džonas Orlofas (angl. John Orloff) pradėjo rašyti naujos redakcijos scenarijų. 2005 m. spalio pabaigoje R. Emerichas pradėjo aktorių atranką. „Columbia Pictures“, dėl įtempto Sony Pictures Entertainment filmavimo grafiko atsisakė projekto ir projektą perėmė Warner Bros. 2006 m. vasarį paskelbta, kad pagrindinius vaidmenis filme atliks Kamila Bele ir Stivenas Streitas. Metju Sehdas (angl. Matthew Sand) antrą kartą perdarė scenarijų ir 2006 m. pavasarį PAR ir Namibijoje prasidėjo filmavimas. Filmavimai taip pat vyko Naujosios Zelandijos Pietų saloje.
Vasilijus Matė

Biografija

Gimė 1856 m. kovo 6 d. Virbalyje. 1870-1875 m. studijavo dailės akademijoje ir 1875-1880 m. Sankt Peterburgo imperatoriškoje dailės akademijoje. Taip pat studijavo Prancūzijoje, Vokietijoje, Olandijoje ir Didžiojoje Britanijoje.  
Per savo darbo metus sukūrė daug ofortų ir medžio raižinių, susijusių su Rusijos žmonėmis ir kraštovaizdžiu. Bendradarbiavo su kitais rusų dailininkais ir graviūruodavo jų paveikslus. Dailininko darbai buvo spausdinami svarbiausiuose to meto Rusijos imperijos laikraščiuose, žurnaluose ir kituose leidiniuose. 1884-1909 m. dirbo dėstytoju Sankt Peterburgo dailės ir pramonės akademijoje, 1894-1917 m. dailės akademijoje. 1913 m. paskirtas tikruoju valstybės patarėju.
Kvad kupė

Kvad kupė (angl. quad coupé) – kupė primenantis automobilio kėbulo tipas. Kaip ir kai kurie kupė turi antrąją sėdynių eilę, kurios erdvė mažesnė nei priekinės eilės (paprastai žemesnės lubos, mažiau vietos kojoms). Skirtingai nei paprastas kupė kiekviename šone turi po dvejas dureles, atsidarančias į priešingas puses. Priekinės durelės atsidaro įprastai, o galinės durelės yra siauresnės, atsiveria atgal, nes vyriai yra užpakaliniame durelių krašte. Galinės durelės atsidaro tik tada, kai atidarytos priekinės. Tarp priekinių ir užpakalinių durelių nėra statramsčių.
2013 m. Afrikos Tautų taurės atranka

2013 m. Afrikos Tautų taurės atranka – atrankos procesas į 2013 m. Afrikos Tautų taurės čempionatą. Kadangi čempionatas vyks praėjus tik metams po praeito čempionato, atrankos procesas supaprastintas.
Atrankoje dalyvavo 48 CAF narės, tiesa, Svazilandas pasitraukė dar prieš turnyro pradžią.
Vytas Lastovka

Biografija

1992 m. UAB „Eurista“, direktorius, nuo 2001 m. Druskininkų savivaldybės Paslaugų ūkio direktorius.
Nuo 1995 m. Lietuvos liberalų sąjungos narys, nuo 2001 m. Lietuvos socialdemokratų partijos Druskininkų skyriaus narys, skyriaus tarybos narys.
2003–2004 m. Druskininkų savivaldybės tarybos narys.
Jonas Fledžinskas

Jonas Fledžinskas (1885 m. rugpjūčio 12 d. Skaudvilėje – 1965 m. kovo 2 d. Skaudvilėje) – kooperatininkas, politinis veikėjas.

Biografija

Baigė triklasę Skaudvilės liaudies ir 1898 m. – Raseinių apskrities mokyklą, tačiau leisti į gimnaziją šeima neišgalėjo, todėl teko tarnauti. 1903 m. išvyko į Jenakijevą pas seserį ir pradėjo dirbti buhalteriu belgų metalo gamykloje. Ten įsijungė į socialdemokratų partijos veiklą, dalyvavo 1905–1906 m. įvykiuose Gorlovkoje, buvo suimtas, vėliau ištremtas namo. 1906 m. pradėjo dirbti grafo Vladimiro Zubovo dvaro Ginkūnuose administratoriumi.
1908–1912 m. studijavo Petrapilio aukštesniuose komercijos kursuose, 1912 m. įstojo į Berlyno prekybos akademiją. Prasidėjus karui, 1915 m. išvyko į Rusiją, ten vedė grafaitę Aleksandrą Zubovaitę. 1918 m. Maskvoje dirbo centrinės vartotojų sąjungos instruktoriumi.
Grįžęs į Lietuvą, 1919 m. įsteigė kooperacijos kursus, iki 1921 m. buvo jų vedėjas ir sąskaitybos dėstytojas. 1919 m. rugpjūčio 15 d. įsteigė Šiaulių srities vartotojų bendrovių sąjungą, jungusią 100 bendrovių. 1920 m. – „Kultūros“ bendrovės valdybos narys, vienas iš žemės ūkio kooperatyvų sąjungos „Gamintojas“ steigėjų.
1922 m. vyko į Angliją ištirti eksporto galimybių. 1924 m. Ginkūnuose įkūrė Lietuvos žalųjų augintojų bendriją, buvo jos pirmininkas iki 1933 m. Jam vadovaujant, Ginkūnų dvaras tapo pavyzdiniu ūkiu. 1927–1930 m. – Lietuvos centrinės galvijų kontrolės sąjungos pirmininkas, 1935–1936 m. – Lietuvos galvijų augintojų sąjungos vicepirmininkas, 1936–1940 m. – pirmininkas. 1940 m. grįžo į tėviškę, dirbo buhalteriu Trapų, vėliau – Šilgalių valstybiniame žirgyne.
Vaikai: Vytautas Fledžinskas (g. 1919), teisininkas; Sofija Pempienė (g. 1920), pedagogė; Aleksandra Kašubienė (g. 1923) menininkė; Jurgis Fledžinskas (g. 1924), muzikas (altistas).

Bibliografija

Jonas Fledžinskas. Atsiminimai. Šiaulių „Aušros“ muziejus , 1997.
Jawa

JAWA – motociklas, gamintas buvusioje Čekoslovakijoje bei gaminamas dabartinėje Čekijos respublikoje.
Pirmasis JAWA motociklas pasirodė 1929 m. Jį sukūrė Čekijos karo pramoninkas Frantisek Janeček, kuris tuo metu norėjo paįvairinti savo gamyklos prekių asortimentą. Janeček nutarė toliau tęsti motociklų gamybą, nors tuo metu Čekijoje jau buvo 21 motociklų gamykla.
Eugenija Šulgaitė

Biografija

Mokėsi Raguvos progimnazijoje, 1943 m. baigė Panevėžio mergaičių gimnaziją. 1942–1944 m. mokėsi Panevėžio dramos teatro vaidybos studijoje. 1945–1998 m. Panevėžio J. Miltinio dramos teatro aktorė.
Teatre sukūrė daugiau kaip 100 vaidmenų: Irinos Arkadinos, Hedos Gabler, Ledi Makbet ir kt. Kine dažniausiai vaidino patraukiančios gyvenimiška išmintim ir šiluma žmonos-motinos tipą. 
Vyras – aktorius Gediminas Karka (1922–1991). Vaikai – dvyniai Andrius Karka ir Kristina Karkaitė-Mazūrienė (g. 1948). Palaidota Ramygalos g. kapinėse Panevėžyje.
Užusalių valsčius

Užusalių valsčius buvo vidurio Lietuvoje. Centras – Išorai.
Vilija Babeckienė

Biografija

1981 m. baigė Kapsuko tarybinį ūkį-technikumą, zootechnikė.
UAB „Partima“ direktorė komercijai.
Partijos Tvarka ir teisingumas narė. Nuo 2011 m. Kalvarijos savivaldybės tarybos narė. 
Bendruomenės narė, seniūnaitė. Sutuoktinis Gedeminas, vaikai Ernestas, Karolis.
Homer Simpson

Vaidmuo „Simpsonuose“

Houmeris Simpsonas yra neapsukrus Mardžės vyras bei Barto, Lizos ir Megės Simpson tėvas. Jis yra Monos ir Abrahamo sūnus. Per pirmus 400 „Simpsonų“ epizodų Houmeris yra turėjęs virš 188 darbų. Daugumoje epizodų jis dirba atominio saugumo inspektoriumi Springfildo atominėje elektrinėje. Ten jis dirba nuo trečiojo epizodo „Homer's Odyssey“. Elektrinėje Houmerį dažnai užmiršta jo viršininkas Ponas Degėla ir Houmeris nuolat užmiega bei nevykdo savo pareigų. Matt Groening teigė, jog norėjo matyti Houmerį dirbantį elektrinėje, nes jis galėtų nuniokoti ją. Visi kiti Houmerio darbai truko tik vieną epizodą. Pirmoje serijos pusėje dėl vienokių ar kitokių priežasčių Houmeris atleidžiamas iš darbo, tačiau pabaigoje jis vėl priimamas atgal. Vėlesniuose epizoduose jis pradėdavo savo naują darbą impulsyviai, be jokio savo įprasto užsiėmimo paminėjimo.
„Simpsonai“ naudoją paslankią laiko tėkmę, kurioje veikėjai fiziškai nesensta, todėl atrodo, kad laida vyksta esamais metais. Vis dėlto keliose serijose įvykiai Houmerio gyvenime vyko tam tikruose Houmerio laiko perioduose. „Mother Simpson“ (septintas sezonas, 1995) vaizduoja Houmerio mamą Moną – jauną radikalę, besislapstančią dėl ginčo su teisėsauga septintojo dešimtmečio viduryje; „The Way We Was“ (antras sezonas, 1991) rodo, kaip Mardžė tapo nėščia Bartu 1980 m.. Tačiau epizodas „That '90s Show“ prieštaravo didžiajai daliai to epizodo, rodydamas Houmerį ir Mardžę kaip bevaikę porą dešimto dešimtmečio pradžioje.
Houmerio amžius keitėsi serijoms plėtojantis. Pirmuosiuose epizoduose jam buvo 36, 38 ir 39 aštuntame sezone ir 40 aštuonioliktame sezone, bet net ir šiuose sezonuose jo amžius nenuoseklus. Per Bill Oakley ir Josh Weinstein periodą, jie suprato, kad jiems senstant, Houmeris seno kartu, todėl jo amžių padidino iki 38.
Konga

Konga (isp. conga) – mušamasis membranofonas (vienpusis būgnas), kilęs iš Kubos. Populiarus Lotynų Amerikos kraštų muzikinis instrumentas.
Korpusas yra į apačią siaurėjančio kūgio arba puodynės formos, viršuje aptrauktas oda, apačia atvira. Būdingas aukštis 70–80 cm, skersmuo 30 cm. Gaminamas iš suklijuotas iš lentelių. Konga mušama pirštais, naudojama Kubos šokių orkestruose (dažnai dvi skirtingo garso aukščio kongos), popmuzikos, džiazo, salsos, merengės, regetono, kartais simfoninės ir kamerinės muzikos kūriniuose.
Hageno kalnas

Hageno kalnas – tai 36,5 m aukščio smėlio kopa, stūksanti šalia Klaipėdos, Smiltynėje, apie 0,6 km į vakarus nuo naujosios perkėlos. Ant jos yra tarpukaryje pastatytas paminklas, skirtas žymiam Prūsijos fizikui ir hidroinžinieriui, Kuršių nerijos apželdintojų vadovui Liudvikui Hagenui.

Istorija

L. Hagenas moksliškai pagrindė ir susistemino kopų sutvirtinimą augmenijos pagalba, formuojant kopagūbrius, ir pats dalyvavo bei vadovavo įgyvendinant savo idėjas šiaurinėje Kuršių nerijos dalyje. 1936 m. už tai dėkingi Klaipėdos krašto gyventojai ant kopos jo atminimui pastatė kuklų akmeninį obeliską. Jo priekinėje pusėje yra vokiškas įrašas „Hagen’s Hoh“ (Hageno kalnas). Kitoje obelisko pusėje vokiečių (paryškinta) ir lietuvių kalbomis iškalti žodžiai: „Liudviko Hageno kopų apželdinimo vadovo atminimui“. Antrojo pasaulinio karo metu aukščiausia kopa šalia Klaipėdos turėjo strateginę reikšmę. Tai liudija išlikę apkasų bei pastatų pėdsakai.
XIX a. L. Hagenas (1797–1884) buvo Pilau (dab. Baltijskas) miesto garbės pilietis, ten statęs uostą, kanalus, tvirtinęs nerijos krantus, nuo 1869 m. vadovavęs Prūsijos statybų direktorijai.
Kopą ženklinantis obeliskas yra judrioje vietoje, šalia pėsčiųjų ir dviračių tako. Lietuviškus įrašus sunku įskaityti (apaugę kerpėmis). Manoma, jog vokiškus užrašus atnaujino paminklų išsaugojimo entuziastai vokiečiai.
Saulius Butkus

Saulius Butkus (g. 1976 m. rugsėjo 20 d.) – Lietuvos futbolininkas, saugas.

Biografija

Žaidė Inkaras Kaunas (1995–1999, 2001–2002), Kareda Šiauliai (2000), FBK Kaunas (2001), Sūduva Marijampolė (2003–2005), FK Šiauliai (2006), Nevėžis Kėdainiai (2006), Rodiklis Kaunas (2007) klubuose.
Lietuvos piliečių sąjungos jaunimo skyrius

Lietuvos piliečių sąjungos Jaunimo skyrius (LPS JS) – visuomeninė, ne pelno siekianti jaunimo organizacija, kovojanti už Lietuvos išlikimą pasaulyje. Pirmininkas Aurimas Baubkus.
Paandrioniškis

Aplinkinės gyvenvietės

Andrioniškis – 1 km
Pavariai – 6 km
Pistoletas Ringo

Turinys

Šaulys, vardu Ringo, po susišaudymo uždaromas miestelio areštinėje. Jam sėdint už grotų, bandito Sančo gauja apiplėšia vietinį banką, o bėgdami užsuka į mero Klaido rančą, kurioje šis su svečiais rengiasi švęsti Kalėdas. Sančo įsitvirtina rančoje ir grasina kasdien nužudyti 2 įkaitus, jei jam nebus leista pasitraukti. Miestelio šerifas pasiūlo Ringo laisvę ir pinigų, jei šis išgelbės mero šeimą ir pagrobtus pinigus.
Ringo atvyksta į rančą ir pasiūlo pagalbą Sančui mainais už dalį grobio. Kol jie rezga pabėgimo planą, meras Klaidas ima rodyti dėmesį Sančo draugei Doloresai, o prie jo dukters Rubės – priekabiauti vienas iš banditų Pedro. Banditai kasdien nužudo po 2 tarnus, tačiau šerifas nesiima aktyvesnių veiksmų, laukdamas Ringo pagalbos ir atvykstančio kariuomenės dalinio.
Prasideda Kalėdų šventė ir Ringo, naudodamasis proga, pradeda įgyvendinti savo planą išlaisvinti įkaitus. Banditai tuo metu pradeda nesutarti tarpusavyje, Doloresa pasipriešina Sančo ir miršta, meras Klaidas irgi mirtinai sužeidžiamas, bet Ringo pavyksta susodinti likusius gyvus žmones kartu su grobiu ir išsiųsti juos pas šerifą. Sančo juos nesėkmingai persekioja, o paskui grįžta atgal į rangą, kur susiremia su likusiu vienu Ringo...
Ignalinos tramplinas

Istorija

Pastatytas ant Vilkakalnio kalno. Tramplinas buvo 45 m aukščio, pats aukščiausias Lietuvos teritorijoje. Konstrukcija buvo iš medžio, sniegas turėdavo būt prineštas žmonių, neretai pačių dalyvių.
Miestui tramplinas kainavo tik tiek, kiek kainavo trasoje buvusių medžių iškirtimas. Visus kitus darbus atliko slidinėjimo entuziastai, vadovaujami rajono sporto komiteto pirmininko B. Šimkūno.
1965 m. čia vyko pirmasis Lietuvos šuolių su slidėmis čempionatas.
Aegis Defence Services

Aegis Defence Services – D. Britanijos privati karinė kompanija, turinti atstovybes Afganistane, Bahreine, Irake, Kenijoje, Nepale ir JAV. Kompaniją 2004 m. įkūrė Timas Spaiseris (Tim Spicer), ankstesnis prieštaringai vertintos privačios karinės kompanijos Sandline International vadovas.
2004 m. „Tarptautinė taikos operacijų asociacija“ (International Peace Operations Association) kreipėsi į Aegis, kad ši pateiktų prašymą įstoti į asociaciją. Prašymas buvo atmestas konkurentų iš D. Britanijos reikalavimu.
Aegis Defence Services yra „Britų privačių apsaugos kompanijų asociacijos“ (Association of Private Security Companies; BAPSC) narys steigėjas. Ši asociacija užsiima lobizmu D. Britanijoje, kad valstybė reguliuotų D. Britanijos privačių apsaugos kompanijų veiklą. Kompanija yra ir „Irako privačių apsaugos kompanijų asociacijos“ (Private Security Company Association of Iraq) narė.
Nuo 2010 m. liepos 27 d. AEGIS Group Holdings AG Bazelyje (Šveicarija) turi 1 125 000 paprastų kompanijos Aegis Defence Services Limited (Londonas) akcijų.

Video įrašų skandalai

2005 m. spalio 27 d. internete paskelbti video įrašai, kuriuose rodoma kaip privačių karinių kompanijų žmonės Bagdade šaudo į civilius automobilius be įraše matomos aiškios priežastie, sukėlė du tyrimus. Video įrašai neoficialiai buvo siejami su Aegis Defence Services. Tiek JAV armija, tiek ..Aegis tyrė video įrašų istoriją. Aegis tyrimo rezultatai yra neskelbti dėl konfidencialumo reikalavimų, o JAV armijos tyrimo išvados skelbia, kad nufilmuoti kompanijų darbuotojai veikė pagal jėgos panaudojimo taisykles. 2006 m. kovą žinių laida More 4 News rodė video įrašų ištraukas.
2006 m. balandžio 6 d. laidos More4 News reporterė Nima Elbagir paskelbė, kad video įrašus internete paskelbė nepatenkintas buvęs samdytas Aegis darbuotojas Rodas Stouneris (Rod Stoner). Aegis nepatvirtino, kad jos samdiniai dalyvavo įrašuose užfiksuotuose įvykiuose, tačiau gavo D. Britanijos Aukščiausiojo teismo nutartį, kad Stounerio interneto svetainė būtų uždaryta.
Toje pačioje More4 programoje D.Britanijos parlamento narys Džeremis Korbinas (Jeremy Corbyn) nuo leiboristų tvirtino, kad Pentagono sutartis su Aegis Defence Services turi būti sustabdyta iki tol, kol susiję įvykiai bus visiškai ištirti, o išvados paskelbtos.

Įsigijimai

2005 m. spalio 28 d. Aegis įsigijo kompaniją Rubicon International Services Ltd, ilgametį korporacijų ir kitų kompanijų vadovų apsaugos paslaugų teikėją. 2005 m. lapkričio 4 d. buvo paskelbta, kad Džonas Devidsonas (John Davidson), buvęs Rubicon generalinis direktorius tapo Aegis tarybos nariu ir tapo operacijų direktoriumi.
Vyriausiasis Aegis vadovas yra buvęs pulkininkas leitenantas Timas Spaiseris (Tim Spicer), o Aegis direktorių tarybos pirmininkas yra buvęs D.Britanijos Gynybos štabo viršininkas feldmaršalas Peteris Ingė (Peter Inge).
Pliuškiemis

Istorija

Kaimas prie Juodojo ežero minimas nuo 1599 m., kai jame Povilas Verčinkis nusipirko keturis valakus žemės. 1975–1998 m. Pliuškiemis priklausė Suvalkų vaivadijai.
Klaipėdos brass kvintetas

Klaipėdos brass kvintetas – varinių pučiamųjų ansamblis iš Klaipėdos. Ansamblio nariai – Vilmantas Bružas (vadovas, trimitas), Alius Maknavičius (trimitas), Steponas Sugintas (trombonas), Algirdas Ulteravičius (valtorna), Jurgis Dargis (tūba). Jie yra Klaipėdos universiteto, Eduardo Balsio menų gimnazijos, Stasio Šimkaus konservatorijos pedagogai, jie – pirmieji balsai Muzikinio teatro ir Mažosios Lietuvos simfoniniame orkestruose.

Istorija

Pirmasis koncertas surengtas 1986 metais. Muzikos kritikai pavadino jį „debiutantu, pranokusiu visus lūkesčius“. 1988 m. Saratove varinių pučiamųjų kvintetų konkurse kvintetas pelnė trečiąją vietą, o iš tarptautinio „Philips Jones“ konkurso Vengrijoje grįžo su diplomu. 1994 m. kolektyvas dalyvavo viename prestižiškiausių Europos kamerinių ansamblių konkursų Prancūzijoje, Elzase.
Kvinteto repertuare – renesanso ir XX a. autorių muzika, džiazo kompozicijos. Ansambliui ne vieną kūrinį dedikavo uostamiesčio kompozitoriai: Alvidas Remesa – Regtaimą, „Jomarką“, siuitą „Paskutiniam kuršiui atminti“, R. Šileika – kvintetą „Graviūra varyje”.
Su pūtikais yra koncertavę dainininkai V. Vadoklienė, N. Grigalavičiūtė, Š. Juškevičius, saksofonininkas P. Vyšniauskas, klarnetininkas P. Mateika. Ne kartą ansamblis koncertavo Vokietijoje, Danijoje, Olandijoje, Prancūzijoje, Lenkijoje.
Glutamo rūgštis

Glutamo rūgštis maisto pramonėje

Glutamo rūgštis sustiprina maisto skonį, tačiau slopina sotumo jausmą.
Glutamo rūgštis (E620) ir jos druskos naudojamos konservuoti produktams ir maisto koncentratuose kaip skonio stiprikliai, suteikiantis umami skonį.
Etiketėse glutamo rūgštis žymima kodu E620, o jos druskos žymimos kodais nuo E621 iki E633. Dažniausi iš jų − natrio glutamatas (E621), kalio glutamatas (E622), kalcio glutamatas (E623), amonio glutamatas (E624), magnio glutamatas (E625). Plačiausiai maisto pramonėje yra naudojamas natrio glutamatas (E621), kuris sustiprina maisto skonį.
Lietuvoje viešojo maitinimo įstaigose, esančiose mokyklose, vaikų darželiuose, ligoninėse ar socialinės globos įstaigose, taip pat kūdikių ir vaikų iki 3 metų maisto produktuose natrio glutamatą naudoti draudžiama. Kitoms maitinimo įstaigoms natrio glutamato į patiekalus dėti leidžiama.